For første gang i år kunne Tina Nielsen onsdag igen åbne dørene i Bjælkehytten i Brønderslev for gæster, og de skabte glæde både for Tina og for stamkunderne. - Vi har virkelig savnet kunderne rigtig meget, og de har savnet os. Så det har været rigtig godt i dag, siger hun. Hun glæder sig til at få gang i hjulene igen og få en hverdag tilbage. Nogle kunder har været ensomme Tina Nielsen er sikker på, forretningen nok skal komme op og køre igen, men hun har lige så meget fokus på gæsterne. - Jeg ved jo, der sidder kunder, der ikke har andet netværk, end dem som sidder hernede. Og de har været rigtig isolerede, mens vi har haft lukket, siger hun. - Vi hører så meget om, de unge har været hårdt ramt, og det er også rigtigt. Men jeg synes, den gruppe vi har her, de har været lidt overset. De har været isolerede og ensomme, siger Tina Nielsen, der under nedlukningen har holdt telefonkontakt med nogle af de faste kunder for at give dem lidt forbindelse med andre.

Opsummering:
Stamkunderne var på pletten, da Tina Nielsen onsdag for første gang i lang tid åbnede dørene til Bjælkehytten i Brønderslev .